**Vprašanja**

Andreja Basle, Žurnal24, 16. september 2011

Spoštovani,   
  
iz Supervizorja je razvidno, da ste družbi Adaptacije Vzdrževanja v zadnjih dveh letih plačali 1,229 mio evrov.   
  
Najvišja računa sta bila 406 tisoč evrov - maj 2010 in 209 tisoč evrov - marec 2011.   
  
Zanima me, kaj je za vas delalo to podjetje in na katerem javnem razpisu je posel dobilo?   
  
Hkrati me zanima; koliko ste v letih 2009, 2010 in 2011 namenili za adaptacije stavb B in C?   
Koliko pacientov je še v teh stavbah?   
Ali v novo zgrajenem objektu ni dovolj prostora za vse paciente in službe, ki so v teh dveh objektih?   
  
Za pojasnila bi vas prosila do torka prihodnji teden.   
  
Hvala in lep pozdrav, Andreja

**Odgovori,** 20. september 2011

*Zanima me, kaj je za vas delalo to podjetje in na katerem javnem razpisu je posel dobilo?*

 Podjetje AV je v stavbi C opravilo dela: odstranitev vrat in podbojev, odstranitev talnih oblog,rušenje sten, izdelava prebojev za instalacije,izsek utorov za nove instalacije, sanacija ometov v vseh prostorih namenjenim bolnikom, zazidava vseh instalacij po vgraditvi, izdelava zidnih odprtin za drsna vrata, zidanje predelnih sten z plinobetonskimi zidaki, izdelava betonskih estrihov v kopalnicah, izdelava nove elektroinstalacijske napeljave v vseh prostorih, instalacija nove TV napeljave v bolniških sobah, vgradnja novih podrazdelilnih omaric v vseh etažah, namestitev in povezava nove glavne razdelilne omare za celotno stavbo, instalacija novega sestrskega klicnega sistema, namestitev in povezava javljalnikov požara v vse prostore in na hodnike, dobava in montaža novih svetil v vse prenovljene prostore, dobava in montaža ter povezava bolnišničnih stenskih kanalov v vse bolniške sobe na C 1 in C 2, izvedba nove vodovodne napeljave v bolnišnične oddelke C 1 in C 2, zamenjava azbestnih odtočnih cevi z novimi, dobava in vgradnja sanitarne opreme na bolnišničnih oddelkih, izvedba novih instalacij za ogrevanje in hlajenje, dobava in montaža ventilatorskih konvektorjev  v vse prostore namenjene bolnikom, dobava in montaža ter zagon hladilnega agregata za hlajenje vseh bolniških prostorov, namestitev klimatov za prezračevanje bolniških prostorov, instalacija prezračevanja z klimatiziranim zrakom v vseh bolniških prostorih, povečanje jaška za dvigalo prilagojeno novim bolniškim posteljam, najnujnejše popravilo strehe.

V stavbi B so bila opravljena dela : rušenje sten, rušenje tlakov, odstranitev vrat in podbojev, odbijanje ometov, izdelava prebojev za prehod instalacij, dolbljenje utorov za instalacije, sanacija kanalizacije pod stavbo z priklopom na obstoječe jaške, izvedba zemeljskih del za nov vodovodni priključek, demontaža starega dvigala in rušenje jaška, demontaža kuhinjskega dvigala in rušenje jaška, rušenje starega terazzo tlaka, odstranitev starih talnih oblog, betoniranje novih tlakov, izdelava novih slepih lesenih tlakov, izdelava hidroizolacije, izdelava sanirnih ometov po opravljeni sanaciji vlažnih zidov, delna sanacija strehe z zamenjavo strešnega okna, izdelava prostora za postavitev klimatskih naprav na podstrešju , izdelava klimatske strojnice kot prizidka k glavni stavbi (na vzhodni strani stavbe), odstranitev starega prezračevalnega kanala na severni strani stavbe, dobava in vgradnja požarno odpornih vrat na centralnem stopnišču, zamenjava vrat z arhaičnimi v pritličju, zamenjava vrat in podbojev v kleti in drugem nadstropju, ureditev sanitarij v drugem nadstropju, pritličju in v kleti, izdelava podstavka za EDA, obnova vhodnih in zadnjih vrat ter obnova stopniščne ograje, izvedba suho montažnih predelnih sten, izdelava slepih stropov v vseh obnovljenih etažah, polaganje keramike, dobava in montaža talnih oblog v vseh obnovljenih prostorih, vgradnja svinčene zaščite v tla in v stene pri prostoru kjer je obsevalni aparat, izdelava novih terazzo tlakov v centralnem stopnišču, vsa soboslikarska in pleskarska dela v obnovljenih prostorih ter na hodniku, delna obnova fasade ob glavnem vhodi in na vzhodni strani stavbe, izdelava steklenega dvigalnega jaška, dobava in vgradnja dvigala, označitev parkirišč,dobava in vgradnja zapornice za kontrolo pristopa na parkirišče za stavbo, zaščita kamnitega podzidka .

Investicijsko vzdrževalna dela je podjetje AV izvajalo na podlagi pogodb po predhodno izvedenih javnih naročilih:

* **v stavbi C:** Javni razpis za investicijsko vzdrževalna dela v stavbi C, št. objave JN72427/2009 z dne 7.9.2009, po pogodbi št. 03-AŽ-138/2009 z dne 19.10.2009, Javni razpis dodatna dela za izvedbo investicijsko vzdrževalnih del v stavbi C OIL za sklop 1, 2 in 4, po pogodbi št. 03-AŽ-13/2010 z dne 9.2.2010, Javni razpis dodatna dela za izvedbo investicijsko vzdrževalnih del v stavbi C OIL za sklop 1, 2 in 4, po pogodbi št. 03-AŽ-44/2010 z dne 26.2.2010
* **v stavbi B:** Javni razpis za rekonstrukcijo dela stavbe B OIL, št. objave JN7480/2010 z dne 13.8.2010, po pogodbi št. 03-AŽ-153/2010

*Hkrati me zanima; koliko ste v letih 2009, 2010 in 2011 namenili za adaptacije stavb B in C?*

**Vlaganja v stavbi B in C po letih:**

leto 2009  stavba c   EUR 108.272,11

leto 2010   stavba C   EUR 1.504.181,36      stavba B   EUR    220.472,00

leto 2011   stavba C   EUR    208.596,26      stavba B   EUR 1.195.244,05

**Skupaj B in C  EUR 3.236.764,78**

*Koliko pacientov je še v teh stavbah?*

V prostorih stavbe C je v prvem nadstropju 17 postelj, v drugem pa 32 postelj. V stavbi se izvajajo tudi ambulantna kemoterapija in dejavnosti dnevne bolnišnice, ki sprejmeta povprečno 120 pacientov na dan, pa akutna paliativna oskrba in dejavnost genetskega svetovanja.

V stavbi B pacientov ni. OI se je izselil iz stavbe A zaradi gradnje povezovalne ceste med Roško in Njegoševo, in zato, ker jo mora vrniti v uporabo Medicinski fakulteti. V stavbo B sta se preselila Oddelek za molekularno diagnostiko, ki uvaja in izvaja najsodobnejšo molekularno diagnostiko za potrebe bolnikov z rakom ter opravlja raziskovalno delo na področjih molekularne in tumorske biologije, in Oddelek za eksperimentalno onkologijo, ki razvija in uvaja nove pristope zdravljenja v predklinično in klinično testiranje.

*Ali v novo zgrajenem objektu ni dovolj prostora za vse paciente in službe, ki so v teh dveh objektih?*

Novo zgrajeni objekt je plod 1. faze gradnje novega Onkološkega inštituta in vanj se niso preselili vsi pacienti in osebje iz starih objektov. Selitev postelj iz stavbe C v nov objekt bi bila možna šele v 2. fazi gradnje, za katero pa je treba vprašanja nasloviti na Ministrstvo za zdravje.